אליעזר שלו

אליעזר שלו (נולד ב-12 בנובמבר 1948) הוא רופא נשים ישראלי, פרופסור מן המניין מחזיק קטדרה ודיקן לשעבר של הפקולטה לרפואה בטכניון. נמנה על מקימי המכון הטכנולוגי גואנגדונג-טכניון בסין. שימש בתחילה בתפקיד סגן נשיא לאקדמיה ומחקר ובשנת 2018 החליף את פרופ מחקר אהרן צחנובר בתפקיד המשנה לנגיד המוסד בסין. משמש גם בתפקיד יו"ר המועצה הלאומית לרפואת נשים, נאונטולוגיה וגנטיקה במשרד הבריאות. ממייסדי תחום האולטרסאונד הגינקולוגי בישראל, בעבר שימש כמנהל מחלקת נשים ויולדות במרכז רפואי העמק וכיו"ר האיגוד הישראלי למיילדות וגינקולוגיה.

ביוגרפיה

אליעזר שלו נולד בעפולה לחנה (לבית שטרן) ומשה שדלצקי, אחיהם הצעיר של אריק, יונה ונורית. השלים את לימודיו התיכוניים בעפולה, במגמה ביולוגית, ובנובמבר 1966 התגייס לסיירת גולני בה עשה את כל שירותו הצבאי.

לימודי רפואה והתמחות

אליעזר שלו החל את לימודי הרפואה בשנת 1970 באוניברסיטת בולוניה באיטליה, והמשיך בשנים 1973–1976 בטכניון בחיפה. בשנת 1977, לאחר סיום שנת סטאז' בבית החולים העמק, החל את התמחותו ברפואת נשים, מיילדות ופריון וקיבל את תעודת המומחיות בשנת 1983.
בשנת 1982, במהלך התמחותו, נסע להשתלמות בבית החולים ע"ש המלכה שרלוט ובית החולים צ'לסי בלונדון, המשויכים לאוניברסיטת לונדון (כיום לאימפריאל קולג') בלונדון התמחה בבדיקות דימות מסוג אולטרסאונד במיילדות, תחום שהיה בין מייסדיו בישראל]. בשנים אלה הוא חקר את הפיזיולוגיה העוברית, ובפרט את התרגלות העובר לגירויי קול. בנוסף, הוא ביצע בתקופה הזו פעולה חלוצית לדגימת דם מחבל הטבור במהלך היריון, ניתוח תוך-רחמי במצב של חסימת מוצא שלפוחית השתן, וטיפולים תוך-רחמיים נוספים בעוברים חולים, כגון מתן עירויי דם לעוברים עם אנמיה חמורה.]

מנהל מחלקת נשים בבית החולים העמק

בשנת 1988 הוזמן על ידי פרופסור שלמה משיח מהמרכז הרפואי ע"ש שיבא בתל השומר להקים שם יחידת אולטראסאונד, אך בשנת 1989 חזר לעפולה כדי לקבל את הניהול בפועל של מחלקת נשים ויולדות במרכז רפואי העמק.

דיקאן הפקולטה לרפואה

בשנים 2003–2010 שלו הרחיב ופיתח את התוכנית לסטודנטים אמריקאים בפקולטה לרפואה בטכניון, ובשנים 2005–2010 שימש גם כמשנה לדיקן הפקולטה לרפואה. בשנת 2011 נבחר לדיקאן הפקולטה לרפואה בטכניון, תפקיד שאותו מילא עד 2016. כדיקן בין השאר שינה את מבנה הפקולטה לרפואה, ממחלקות הוראה למחלקות מחקר, ופתח תואר של פרופסור מן המניין קליני. 
שלו כיהן בתפקידים מקצועיים וציבוריים שונים: יו"ר נבחר ראשון של החברה הישראלית לאולטרסאונד, מיילדות וגינקולוגיה (1995–1999), יו"ר האיגוד הישראלי למיילדות
וגינקולוגיה (2005–2008) ויו"ר הוועדה המייעצת למשרד הבריאות בנושא טכנולוגיה ומכשור רפואי
(2008–2011). בשנים 2009–2015 שימש כחבר במועצה האסייתית-אוסטרלית למיילדות וגינקולוגיה, ובשנים 2001–2007 כחבר בוועדות המייעצות הקבועות של הארגון הבילאומי למילדות וגינקולוגיה, בנושאי אולטרסאונד, רפואת העובר ובריאות האישה. החל משנת 2013 הוא משמש כיו"ר המועצה הלאומית למיילדות, נאונטולוגיה וגנטיקה במשרד הבריאות (מועצה בה הוא חבר משנת 1996).

אות מפעל חיים

בשנת 2017 זכה שלו באות מפעל חיים המוענק לעובד העוסק במקצועות הבריאות, בנימוקים לפרס כתב שר הבריאות יעקב ליצמן "פעילותו בתחום רפואת הנשים, המיילדות והפריון, קידמה רבות את הטיפול המקצועי בארץ בכלל ובפריפריה בפרט". עוד ציין השר כי "תרומה נוספת שלא תסולא בפז היא קידום הפקולטה לרפואה בטכניון כמובילה בתחומה, וקידום המועצה הלאומית לרפואת נשים, יילודים וגנטיקה שבראשה הוא עומד".
שלו גר בבנימינה, נשוי לפרופ' סתוית אלון-שלו, רופאה גנטיקאית במרכז הרפואי העמק, ואב לחמישה ילדים.

מחקר

בשנת 1994 החל אליעזר שלו את המסלול האקדמי כשהקים בבית החולים העמק מעבדה למחקר בסיסי בפריון. בשנת 2004 מונה לפרופסור מן המניין למיילדות וגינקולוגיה בפקולטה לרפואה ע"ש רפפורט בטכניון, וקיבל את פרס מיוריאל ודוד ג'קנאו על תרומה לחינוך והוראה בטכניון. 
הוא הנחה תלמידי מחקר רבים ופרסם למעלה מ-250 מאמרים מדעיים ופרקים לספרים במגוון נושאים בתחומי התעניינותו המקצועיים, ובכלל זה רפואת העובר ומחקר בסיסי של הפריון (בייחוד השתרשות העובר ומנגנון הלידה). בעשור האחרון אליעזר שלו מתמקד במחקר מעבדתי בסיסי במנגנונים המעורבים בהתפתחות הלידה, ובהכוונת תאי גזע ליצירת תאי נבט. משנת 2009 הוא מופקד על הקתדרה האקדמית ע"ש מיני וראובן פינקלשטיין בטכניון.